Skool weier Engelse leerders: Saak wel dringend, sê hofKumbirai Toma, regsverteenwoordiger van die Gautengse departement van onderwys, praat met Steve Mabona (blou pak), woordvoerder van die departement, en ander beamptes. Foto: Brenda Masilela/ANA Die Noord-Gautengse hooggeregshof het Donderdag beslis die saak tussen die Gautengse departement van onderwys en Hoërskool Overvaal oor die toelating van Engelssprekende leerders by die skool vir die akademiese jaar 2018 is dringend. Dié beslissing is gemaak nadat Kumbirai Toma vir die departement aangevoer het die saak moenie op dringende grondslag aangehoor word nie, maar met koste van die rol geskrap word omdat nie-Afrikaanssprekende leerders nie ŉ bedreiging vir die skool inhou nie. Hoërskool Overvaal, ŉ Afrikaanse skool, het die hof genader nadat die departement opdrag gegee het dat 55 bykomende Engelssprekende leerders in 2018 by die skool toegelaat moet word. Die leerders is toegang geweier en die skool voer aan hy is vol en het nie die nodige hulpbronne om vir Engelse leerders voorsiening te maak nie. Toma het aangevoer die leerders, wat nog wag om in ŉ skool geplaas te word, moet toegelaat word om by Hoërskool Overvaal skool te gaan. Sy het gesê die departement is bereid om die skool te ondersteun met onderwysers vir die Engelssprekende leerders. Regter William Prinsloo het Toma gevra wat gaan van die leerders word as die skool oor drie maande die hofsaak wen. “Dit sal ŉ baie moeilike posisie wees. Dit is net so moeilik nou, want die leerders word toegang tot onderrig geweier,” het Toma geantwoord. Adv. Albert Lamey, vir die skool, het gesê die saak is dringend en dit sal in die beste belang van die kinders wees as die saak afgehandel word voordat skole heropen. “Indien hierdie hof bevind dit was teen die wet om hierdie leerders in hierdie skool te plaas in stryd met die skool se taalbeleid, sal dit ŉ belangrike hofuitspraak wees,” het hy gesê. Regter Prinsloo het opgemerk die departement het ŉ brief, wat die skool in kennis stel van die 55 leerders, aan die skool gestuur nadat die toelatingstydperk reeds geëindig het. Hy het ook opgemerk dat daar verskeie kere was wat die departement nie gereageer het op briewe van die skool nie. Hy het gesê hierdie dokumente is belangrik. Prinsloo het genoem dat die skool in van die briewe aangedui het dat hulle ŉ regsgeding wil vermy, maar die departement het nooit reageer nie. Die regter het gesê hy is tevrede dat die skool behoorlik opgetree het toe dit die aansoek by die hof ingedien het. “Gevolglik word die argument dat die saak nie dringend is nie van die hand gewys,” het hy gesê. Die saak duur voort.